RopeSoapNDope. Water Filters & Accessories
Filter Cartridges & Filtering Agents Water Filters Dokter stap die ekstra myl om kindjie te red - Solidariteit WêreldSolidariteit Wêreld
Tuis › Gildes › Dokter stap die ekstra myl om kindjie te red
Joey Lotter het vir dokter Omgee* genomineer vir die Gesondheidsamaritaan-toekenning wat tydens ʼn geleentheid deur die Solidariteit Beroepsgilde vir Gesondheidspraktisyns vroeër vanjaar geloods is. “Ek en my gesin was in 2012 gekonfronteer met ʼn onbekende, onverwagse situasie. Dokter Omgee* het in dié donker tydperk vir ons die ekstra myl geloop,” het Joey gesê. Joey het vir ons ʼn terugblik gegee oor daardie moeilike tyd en hoe dr. Omgee* uit sy pad gegaan het om haar dogtertjie se lewe te red.
Die Lotter egpaar se eerste dogtertjie is in 2012 gebore, en dit wat veronderstel was om die gelukkigste oomblik van hul lewe te wees, het skielik in ʼn nagmerrie ontaard toe hul pienkvoet op ses weke vreemd begin asem haal het. Volgens Joey het hulle verskeie dokters geraadpleeg, maar elkeen het iets anders gesê. “Een dokter het so ver gegaan as om vir my te sê ek oorreageer toe ek vir hom sê ek dink nie sy prognose is reg nie, want my dogtertjie sukkel steeds om in die aande asem te haal,” getuig Joey.
“Een Vrydagaand pas na Mia agt maande oud geword het, het sy so sleg asem begin haal dat sy blou in die gesig geraak het. Ons het dadelik Little Company of Mary toe gejaag waar my broer, ook ʼn dokter, toe vir dr. Omgee geskakel het.” Volgens Joey het die telefoon gesprek met dr. Omgee soos ʼn ewigheid gevoel, maar na 20 min het dr. Omgee gesê daar moet iets ernstigs fout wees. “Hy het ons dieselfde aand nog, na al sy afsprake, kom sien.”
“Hy het aanbeveel dat ons die eerskomende Maandag onder narkose moet probeer vasstel wat fout is. Die volgende dag, Saterdag was hy alreeds 10:00 by ons. Mia het geslaap, maar sy het baie swaar asem gehaal. Hy het uit die saal gehardloop, dadelik vir ʼn ambulans gebel, en ek kon hoor hoe hy onmiddellik ʼn teater by Zuid-Afrikaans Hospitaal versoek,” vertel Joey.
“Ek en klein Mia is deur vier paramedici kom haal en na die Zuid-Afrikaans Hospitaal geneem waar dr. Omgee* reeds vir ons gewag het. Ek onthou hoe besig daardie Saterdag was en dat daar ʼn groot rugbywedstryd aan die gang was. Die teater suster het so tussen die warboel van gebeure deur nog vir dr Omgee* gevra wie hy dink gaan wen, toe sê hy kom ons fokus eerder nou om hierdie dogtertjie se lewe te red.”
Volgens Joey is daar twee vergroeisels in Mia se keel gevind wat bekend staan as Hemangiome. Alhoewel hulle kon vasstel wat die probleem was, was die stryd nog lank nie verby nie. “Dokter moes ʼn trachie insit en ʼn week later is die trachie weer uitgehaal, maar haar longe het platgeval. Dr. Omgee* was eerste daar en het Mia dadelik teater toe gevat.”
“Dit was onbekend en spanningsvol, en ek onthou hoe ek by die roosbome gaan bid het en gevra het dat God haar asseblief nie nou moet vat nie omdat dit vir my onregverdig gevoel het, want ek het haar nog nie eers so goed geken nie.”
“Mia het ongedeerd uit die teater gekom en dr. Omgee* het nooit haar sy verlaat nie,” vertel Joey. “Hy het sy persoonlike nommer vir ons gegee sodat ons hom enige tyd kon bel indien ons vrae het of sommer net onseker sou wees oor iets. Die trachie kon op dag 14 verwyder word en agt operasies het daarna gevolg, maar vandag is Mia al vyf jaar oud en haal sy normaal asem. Dr. Omgee* het ons gereeld na die tyd gekontak om te hoor hoe dit met Mia gaan.
Volgens Joey het Mia steeds die swart skapie teddiebeer wat dr. Omgee vir haar in intensief gegee het. Na die tyd het dr. Omgee* vir hulle gesê dat as hulle nog twee weke gewag het dan was hulle dogtertjie in haar slaap dood. “Die Here se hand was oor Mia en dr. Omgee*. Ons waardeer haar gesondheid elke dag. Dr. Omgee* is ʼn ongelooflike mens en dokter, wat meer as die ekstra myl vir my klein dogtertjie geloop het. Hy gaan verseker na haar troue toe genooi word,” het Joey afgesluit.
*Dr. Omgee is ʼn skuilnaam.
Petrolprysverlaging van die baan – hommeltuigaanval